

**ประกาศองค์การบริหารส่วนตำบลสระโพนทอง**

เรื่อง นโยบายต่อต้านการรับสินบน

- - - - - - - - - - - - - - - - - -

ด้วยพระราชบัญญัติประกอบรัฐธรรมนูญว่าด้วยการป้องกันและปราบปรามการทุจริต พ.ศ.2561 มาตรา 128 วรรคหนึ่ง ที่บัญญัติว่า ห้ามมิให้เจ้าพนักงานของรัฐผู้ใดรับทรัพย์สินหรือประโยชน์อื่นใด อันอาจคำนวณเป็นเงินได้จากผู้ใด นอกเหนือจากทรัพย์สินหรือประโยชน์อันควรได้ตามกฎหมาย กฎ หรือข้อบังคับที่ออกโดยอาศัยอำนาจตามบทบัญญัติแห่งกฎหมาย เว้นแต่การรับทรัพย์สินหรือประโยชน์อื่นใดโดยธรรมจรรยาตามหลักเกณฑ์และจำนวนที่คณะกรรมการ ป.ป.ช. กำหนดและตามประมวลจริยธรรมข้าราชการพลเรือน ข้อ 6(1)ที่กำหนด ไม่เรียก รับ หรือยอมจะรับ หรือยอมให้ผู้อื่นเรียก รับ หรือยอมจะรับซึ่งของขวัญแทนตนหรือญาติของตน ไม่ว่าก่อนหรือหลังดำรงตำแหน่งหรือปฏิบัติหน้าที่ไม่ว่าจะเกี่ยวข้องหรือไม่เกี่ยวข้องกับการปฏิบัติหน้าที่หรือไม่ก็ตาม เว้นแต่เป็นการให้โดยธรรมจรรยา หรือเป็นการให้ตามประเพณีหรือให้แก่บุคคลทั่วไป

เพื่อเป็นการป้องกันการทุจริตและประพฤติมิชอบของข้าราชการและเจ้าหน้าที่ทุกระดับขององค์การบริหารส่วนตำบล ให้ปฏิบัติงานด้วยความโปร่งใส ตรวจสอบได้ เป็นไปตามข้อกฎหมาย จึงกำหนดแนวทางการปฏิบัติในการต่อต้านการรับสินบน โดยให้ข้าราชการและเจ้าหน้าที่ในสังกัดทุกระดับปฏิบัติตามแนวทาง ดังนี้

1. ไม่ถามนำถึงการให้หรือรับของขวัญ ของที่ระลึก ของกำนัลหรือประโยชน์อื่นใด
2. ไม่ให้หรือไม่รับทรัพย์สินหรือประโยชน์อื่นใด
3. ไม่ยินยอมให้บุคคลในครอบครัวใช้ตำแหน่งหน้าที่ของตนในการเรียกรับของขวัญหรือ

ประโยชน์อื่นใดกับผู้ที่มีความเกี่ยวข้องในการปฏิบัติงาน

4. กรณีจำเป็นต้องให้ ต้องรับทรัพย์สินหรือประโยชน์อื่นใดโดยธรรมจรรยา หรือตามปกติประเพณีนิยม หรือเพื่อรักษาไมตรี มิตรภาพ ความสัมพันธ์อันดีระหว่างบุคคล ก่อนการให้หรือรับของขวัญของที่ระลึก ของกำนัลหรือประโยชน์อื่นใด ต้องตรวจสอบให้แน่ใจได้ปฏิบัติตามกฎหมาย ระเบียบต่างๆที่เกี่ยวข้องแล้ว โดยสิ่งของหรือของขวัญหรือประโยชน์อื่นใดที่ให้หรือรับแก่กันนั้น ต้องมีมูลค่าในการรับจากบุคคล แต่ละโอกาสไม่เกิน 3,000 บาท หากเกิน 3,000 บาท ต้องรายงานให้ผู้บังคับบัญชาทราบทั้งนี้ ให้พึงระวังการตีมูลค่าของขวัญหรือประโยชน์อื่นใดต่ำกว่าความเป็นจริง

จึงประกาศมาให้ทราบและถือปฏิบัติอย่างเคร่งครัด

 ประกาศ ณ วันที่ 12 เดือน มกราคม พ.ศ. ๒๕64

(ลงชื่อ)............... ..............................

(นางบุญน้อม ฦาชา) นายกองค์การบริหารส่วนตำบลสระโพนทอง